পরিগণনামূলক স্নায়ুবিজ্ঞান
পরিগণনামূলক স্নায়ুবিজ্ঞান (তাত্ত্বিক স্নায়ুবিজ্ঞান বা গাণিতিক স্নায়ুবিজ্ঞান নামেও পরিচিত)  স্নায়ুবিজ্ঞানের  একটি শাখা যা গাণিতিক কাঠামো, তাত্ত্বিক বিশ্লেষণ এবং মস্তিষ্কের কল্পনার সাহায্যে স্নায়ুতন্ত্রের বিকাশ, কাঠামো, স্নায়ুশরীরবিদ্যা এবং সংজ্ঞানাত্মক ক্ষমতাগুলি কীভাবে পরিচালিত হয় তা নিয়ে কাজ করে। পরিগণনামূলক স্নায়ুবিজ্ঞান রূপদানের মাধ্যমে গাণিতিক মডেল বৈধকরণ এবং সমাধানের কাজ করে এবং এ কারণে এই বিষয়টিকে তাত্ত্বিক স্নায়ুবিজ্ঞানের একটি ক্ষেত্র হিসাবে দেখা যেতে পারে; তবে প্রায়শই দুটি ক্ষেত্র সমার্থক অর্থে ব্যবহার করা হয়। কখনও কখনও এর পরিমাণগত প্রকৃতির উপর জোর দেওয়ার জন্য "গাণিতিক স্নায়ুবিজ্ঞান" নামটিও ব্যবহৃত হয়। পরিগণনামূলক স্নায়ুবিজ্ঞান সাধারণত বস্তু হিসেবে প্রমাণিত স্নায়ুকোষ, স্নায়ুতন্ত্র এবং তাদের শারীরবিদ্যা ও সঞ্চারণবিদ্যার ব্যাখ্যার ওপর গুরুত্বারোপ করে এবং তাই এটি বিভিন্ন কাল্পনিক জৈবিক কাঠামো যেমন সংযোগবাদ, নিয়ন্ত্রণ তত্ত্ব, সাইবারনেটিকস, পরিমাণগত মনোবিজ্ঞান, যান্ত্রিক শিখন, কৃত্রিম স্নায়বিক জালিকাব্যবস্থা, কৃত্রিম বুদ্ধিমত্তা এবং পরিগণনামূলক শিখন তত্ত্ব, ইত্যাদি ক্ষেত্রের সাথে সরাসরি সম্পৃক্ত নয়; তবে ক্ষেত্রগুলোর মধ্যে পারস্পরিক অনুপ্রেরণা উপস্থিত থাকার কারণে কখনও কখনও ক্ষেত্রেগুলোর মধ্যে কোনও কঠোর সীমা নির্ধারণ করা সম্ভব হয় না, যেহেতু কম্পিউটেশনাল নিউরোসায়েন্সে মডেল অ্যাবস্ট্রাকশন গবেষণা ক্ষেত্রের উপর নির্ভর করে এবং জৈবিক সত্তাগুলো খুব ছোট মাপে বিশ্লেষণ করা হয়ে থাকে। তাত্ত্বিক স্নায়ুবিজ্ঞানের মডেলগুলো মূলত একটি জৈবিক ব্যবস্থার প্রয়োজনীয় বিষয়গুলি একাধিক স্থান-কালের মাপনীতে বিশ্লেষণ করার চেষ্টা করে, যা শুরু হয় ঝিল্লি তড়িৎ এবং রাসায়নিক সংযোজন, নেটওয়ার্ক দোদুল্যমানতা, স্তম্ভাকার ও টপোগ্রাফিক নির্মাণ কৌশল, নিউক্লিয়াস, এবং শেষ পর্যন্ত পৌঁছে যায় স্মৃতি, শিক্ষণ ও আচরণ পর্যায়ে। এই পরিগণনামূলক মডেলগুলি অনুকল্পের প্রমাণের জন্যে বিভিন্ন জৈবিক বা মনস্তাত্ত্বিক পরীক্ষণে সরাসরি ব্যবহার করা সম্ভব।